次韻劉省元希範題孫伯温舫齋
作者：呂頤浩
朝代：宋

paragraphs: 昔年曾伴江湖客，泛宅浮家煙水闊。
蘭旌桂棹去夷猶，醉吟爛賞湖山色。
即今别來四五年，漁蓑煙艇想依然。
驅車終歲走塵土，夢魂猶在苕霅間。
主人好事誰能敵，鑿蘚誅茅開一室。
宛如畫舫到江南，左列圖書右經籍。
嗟予蹤蹟若飛蓬，笑談偃息幸相從。
有時睡覺驚四顧，恍然身在船窗中。
經營雅協滄洲趣，祇欠雲濤破煙霧。
蕭蕭風雨夜深時，憶著扁舟横野渡。
羡君腹大飽詩書，筆端摛藻飛瓊琚。
行看乘槎犯牛斗，吾知此舍真蘧廬。